С нова икона и лекция за живота на Йоан Екзарх
започват честванията по случай патронния празник на училището

С нова икона и лекция за живота на Йоан Екзарх започват честванията по случай патронния празник на училището. Ден преди празника проф. дфн Анчо Калоянов, преподавател от Великотърновския университет „Св. св. Кирил и Методий”, изнесе лекция, посветена на Йоан Екзарх. Иконата е художествено дело на младия иконограф Светослав Стефанов. Професор Калоянов открои много важни факти за личността, живота и делото на „най-големия от първостроителите на Златния век”, който не спира да буди изследователски интерес. Ученият сподели с любознателната аудитория своите открития, публикувани в последната му книга "Славянската православна цивилизация 2: Преславският номоканон". 
Изследователят защити тезата, че Йоан Екзарх е автор на най-обемния каноничен труд от тази епоха – Преславския номоканон, който досега е приписван на свети Сава. Професор Калоянов обърна внимание и на факта, че Йоан Екзарх като пръв български патриарх е канонизиран за светец. Ден след като е интронизиран за патриарх на 31 януари 893 година, той коронова цар Симеон. Лекторът постави акцент върху интелектуалната 
мощ, която струи от произведенията на средновековния ерудит, от 
дълбоката му хуманност, мъдрост и твърдост, с които защитава новия 
християнски цивилизационен модел. Професор Калоянов възкреси духа на 
мястото и сподели своето усещане, че триъгълникът Плиска, Преслав и 
Мадара, където топографски попада Шумен, носи особено духовно 
наследство от далечната епоха, в която е живял Йоан Екзарх.
На иконата с образа на патриарха-светец са изобразени печатите на княз Борис-Михаил и цар Симеон, света Богородица Преславска, гравюри от средновековни текстове, важни сцени и моменти от живота на Йоан Екзарх – спорът с Черноризец Дукс, църковният събор в Преслав, съборът в Плиска на 31 март (Великден) 894 година, на който е обявена 
автокефалността на българската църква, коронациятa на цар Симеон, 
словото и успението на светеца.
Директорът на училището Валентина Тодорова благодари на професор Калоянов за великолепното слово и му връчи материали за училището, подготвени от учениците. Госпожа Тодорова изрази своята надежда, че ликът и духовното послание на светеца – патрон и покровител на училището – ще донесат много успехи за всички членове на училищната 
общност.